2023 2 7
LT
Europos Sąjungos oficialusis leidinys
C 47/115 2022 m. liepos 6 d., trečiadienis
90. yra labai susirūpinęs dėl socialinės ir ekonominės padėties keliose Serbijos pietinėse apygardose; ragina Serbijos vyriausybę ištirti visus įtarimus dėl socialinės paramos priemonių naudojimo siekiant daryti spaudimą rinkėjams, ypač pažeidžiamoms grupėms ir romų mažumos atstovams; ragina Serbijos vyriausybę spręsti skurdo ir nedarbo problemas šiose ir kitose šalies dalyse, taip pat užtikrinti, kad socialinei ir užimtumo politikai būtų skirta pakankamai finansinių ir institucinių išteklių; 91. ragina Serbiją pagerinti savo galimybes teikti statistinius duomenis ir atlikti gyventojų surašymą, laikantis aukščiausių tarptautinių standartų ir įtraukiant nepriklausomus stebėtojus; 92. yra labai susirūpinęs dėl Serbijos gyventojų skaičiaus mažėjimo ir nuolatinės Serbijos žmogiškojo kapitalo emigracijos; palankiai vertina Serbijos vyriausybės iniciatyvas ir novatorišką požiūrį siekiant kovoti su šiomis tendencijomis, įskaitant demografinius pokyčius, bendradarbiauti su tarptautinėmis organizacijomis vykdant įvairias tikslines politikos priemones įvairiuose sektoriuose, kad būtų kovojama su demografinėmis grėsmėmis, nes nuolatinis gyventojų skaičiaus mažėjimas tebėra pagrindinis iššūkis ekonomikos vystymuisi; ragina naująją vyriausybę daugiau dėmesio skirti jaunimo politikai; pažymi, kad turi būti dedamos papildomos pastangos pasienio regionų socialinio ir ekonominio vystymosi srityje, kad būtų išvengta gyventojų skaičiaus mažėjimo; primena, kad šiam tikslui būtų galima panaudoti PNPP III tarpvalstybinio bendradarbiavimo programas; 93. palankiai vertina mažosioms ir vidutinėms įmonėms (MVĮ) remti skirtų programų įgyvendinimą, ypač MVĮ skolinimosi išlaidų mažinimą; ragina Serbiją šalinti likusius trūkumus, įskaitant nepastovią verslo aplinką ir nesąžiningą konkurenciją; palankiai vertina Serbijos dalyvavimą Vakarų Balkanų regioninės rinkos integracijos procese,, kartu įgyvendinant tolesnę ekonominę integraciją į ES bendrąją rinką, nes tai pritrauks reikiamas investicijas ir suteiks naujų galimybių piliečiams ir verslo bendruomenei; 94. pakartoja savo susirūpinimą dėl didėjančios Serbijos priklausomybės nuo Kinijos investicijų ir paskolų, kurias Serbija turės grąžinti Kinijai, masto; primygtinai ragina Serbijos valdžios institucijas pagerinti Kinijos, Rusijos ir kitų nedemokratinių užsienio šalių investicijų į labai taršią pramonę pagal dvišalius strateginio bendradarbiavimo susitarimus skaidrumą ir griežčiau laikytis teisinių reikalavimų dėl su šiomis investicijomis susijusio poveikio aplinkai vertinimo; apgailestauja dėl neseniai Serbijai pristatytų Kinijos raketų sistemų; 95. pabrėžia, kad Vakarų Balkanų šalys turi būti įtrauktos į ES iniciatyvą „Global Gateway“ ir joms turi būti suteikta skaidrių ir tvarių investicijų alternatyva Kinijos ir kitų autoritarinių režimų investicijoms ir paskoloms; 96. atkreipia dėmesį į tai, kad panaikinti įstatymo dėl ekspropriacijos pakeitimai, ir ragina surengti platesnes viešas diskusijas šiuo klausimu; 97. palankiai vertina pažangą kovojant su pinigų plovimu ir teroristų finansavimu, tačiau ragina siekti geresnių rezultatų tiriant pinigų plovimo atvejus; atkreipia dėmesį į tai, kad infrastruktūra ir statyba yra svarbūs neteisėtų pinigų šaltiniai, ir ragina Serbiją kuo labiau sumažinti neteisėtų finansinių srautų statybos pramonėje riziką, taip pat mažinti mokesčių slėpimą ir korupciją infrastruktūros sektoriuje; ragina Serbiją užtikrinti, kad Finansinių veiksmų darbo grupės (FATF) rekomendacijomis būtų naudojamasi sąžiningai; 98. reiškia susirūpinimą dėl nepakankamos pažangos, susijusios su vadinamąja Sąrašo byla, kurioje valstybės institucijos kaltinamos piktnaudžiavimu teisine sistema, siekiant susidoroti su konkrečiomis pilietinės visuomenės organizacijomis ir žiniasklaida, kritiškai vertinančiomis vyriausybės politiką; primena raginimą Serbijos finansų ministerijos Pinigų plovimo prevencijos skyriaus administracijai visapusiškai ištirti šiuos atvejus; 99. primena finansavimo pagal Pasirengimo narystei pagalbos priemonę (PNPP III) ir Vakarų Balkanų ekonomikos ir investicijų planą (EIP) sąlygas; pabrėžia PNPP III ir EIP svarbą remiant reformų procesą, žaliąją pertvarką, tvarų sujungiamumą, žmogiškąjį kapitalą, konkurencingumą ir įtraukų ekonomikos augimą, taip pat stiprinant regioninio ir tarpvalstybinio bendradarbiavimo priemonę;
Aplinka, energetika ir transportas 100. palankiai vertina konkrečius veiksmus, kurių imtasi siekiant laipsniškai atsisakyti anglimis kūrenamų elektrinių; reiškia didelį susirūpinimą dėl to, kad Serbija, nepaisydama dabartinių klimato ir aplinkosaugos iššūkių, vis dar investuoja į vieną naują anglimis kūrenamą elektrinę; primygtinai ragina valdžios institucijas priimti integruotą nacionalinį energetikos ir klimato srities veiksmų planą, atitinkantį Europos žaliojo kurso tikslą iki 2050 m. pasiekti, kad išmetamųjų teršalų kiekis būtų nulinis, ir Vakarų Balkanų žaliąją darbotvarkę;